**2021/2022 уҡыу йылында башҡорт теле һәм әҙәбиәтенән**

**район кимәлендә уҙғарылған олимпиада**

**II тур**

**(7 класс)**

**Текст өҫтөндә эш**

**Мөрәжәғәт**

Кешеләр!

Һеҙ күршеләрегеҙҙе, күршеләрегеҙ үҙ күршеләрен, ул күршеләр йәнә ары күршеләрен белә. Шуға күрәлер бит инде яҡшы-яман күп хәбәрҙәр телдән телгә күсеп, ә тигәнсе бөтә Ер шарын урап сыға. Минең үтенесем – яҡшы хәбәр.

Уны өйҙән өйгә, ауылдан ауылға, илдән илгә таратығыҙ! «Айгөл әсәһен эҙләй!» – тип оран һалығыҙ. Төнгә ҡаршы берәй бала урманға инеп аҙашһа, беҙҙең барлыҡ ауыл халҡы күтәрелә лә, ҡулға-ҡул тотоноп, бөтә урманды арҡырыға-буйға аралап сыға. Нығытып эҙләгәс, табыла теге бала. Был донъя – төнгө ҡара урман, әсәйем аҙашҡан кескәй бала булмаһа ла, уны табырға мөмкин. Мөмкин! Кешеләр! Һеҙ уны ҡулға-ҡул тотоношоп эҙләгеҙ. Һеҙҙә бит биш миллиард ҡул бар. Биш миллиард!

Бөтә илдәрҙең радиолары һәм гәзиттәре! Телдәрегеҙ, диндәрегеҙ, төҫтәрегеҙ, сәйәси ҡараштарығыҙ ниндәй булыуға ҡарамаҫтан, һеҙгә мөрәжәғәт итәм. Һеҙҙә лә бит көлә, илай, ҡайғыра белә торған кешеләр эшләйҙәр. Кешеләр кешеләрҙе аңларға тейеш. Аңлағыҙ минең ҡайғымды! Кешелек донъяһына йүнәлтелгән минең ошо хатымды, гәзиттәр, бер-берегеҙҙән күсереп баҫығыҙ, радиолар, бөтә биш материктың да эфирына таратығыҙ! Мине бәхетле итеүгә йүнәлтелгән был ҙур изге эшегеҙҙә һеҙгә уңыш теләйем.

1. Был өҙөк ниндәй әҫәрҙән? Авторы кем?
2. Ошо өҙөк аша автор нимә әйтергә теләгән?
3. *көлә, илай* үҙ-ара ниндәй һүҙҙәр?
4. *“Телдәрегеҙ, диндәрегеҙ, төҫтәрегеҙ, сәйәси ҡараштарығыҙ ниндәй булыуға ҡарамаҫтан, һеҙгә мөрәжәғәт итәм”* һөйләмендә тиң киҫәктәрҙе билдәләгеҙ.
5. *Был донъя – төнгө ҡара урман.* Бында автор нидәй һүрәтләү сараһы ҡулланған?